KIRJALLINEN KYSYMYS E-1469/01 esittäjä(t): Guido Podestà (PPE-DE) komissiolle. Naisten asema ja yhteiskunnallinen tilanne Afganistanissa.



Virallinen lehti nro 364 E , 20/12/2001 s. 0121 - 0121



KIRJALLINEN KYSYMYS E-1469/01 esittäjä(t): Guido Podestà (PPE-DE) komissiolle (17. toukokuuta 2001) Aihe: Naisten asema ja yhteiskunnallinen tilanne Afganistanissa Talebanit ovat perustaneet Afganistaniin uskonnolliseen fundamentalismiin ja sukupuoliseen syrjintään perustuvan äärivanhoillisen hallinnon. Afganistanissa jo vuosien ajan tuhoa kylvänyt sisällissota on ajanut yli viisi miljoonaa ihmistä pakolaisiksi, vammauttanut yli miljoonan ja lisäksi aiheuttanut laajamittaisen köyhyyden. Naiset muodostavat enemmistön Afganistanin väestöstä, sillä maassa on yli 700 000 leskeksi jäänyttä naista. Näiden naisten perheet elävät äärimmäisen kurjissa oloissa, ja tilannetta pahentavat Talebanien määräykset, joilla naisia estetään käymästä työssä kodin ulkopuolella. Naisilta on kielletty koulutus perusopetusta myöten, mikä pahentaa entisestään naisten lukutaidottomuutta ja alisteista asemaa. Talebanien asettamat rajoitukset, joissa on kyse jatkuvasta ihmisoikeuksien loukkaamisesta, vaikuttavat eniten juuri Afganistanin naisten asemaan, mutta yleensäkin koko Afganistanin kansan tilanne on varsin vakava. Mihin toimiin komissio aikoo ryhtyä antaakseen elintärkeää tukea Talebanien alistamalle kansalle? Christopher Pattenin komission puolesta antama vastaus (23. heinäkuuta 2001) Euroopan unionin Afganistania koskevat tavoitteet, joita komissio tukee, määritellään viimeisimmässä 22. tammikuuta 2001 annetussa Afganistania koskevassa neuvoston yhteisessä kannassa(1). Tavoitteena on saada aikaan kestävä rauha, edistää vakautta ja kehitystä, edistää kansainvälisen humanitaarisen oikeuden ja ihmisoikeuksien, naisten ja lasten oikeudet mukaan luettuina, kunnioittamista, toimittaa humanitaarista apua tehokkaasti, lujittaa huumausaineiden ja terrorismin torjuntaa, tukea rauhanrakentamistoimia sekä tukea valtiosta riippumattomien järjestöjen (kansalaisjärjestöjen) ja kansainvälisten avustusjärjestöjen Afganistanin naapurimaissa olevien afgaanipakolaisten hyväksi toteuttamia ohjelmia. EU toimii aktiivisesti kaikilla näillä aloilla, vaikkakin painopistealueet vaihtelevat kunakin aikana vallitsevien olosuhteiden mukaan. Se tukee rauhanaloitteita, toteuttaa diplomaattisia aloitteita omissa nimissään ja ilmaisee voimakkaasti Afganistanin poliittista, humanitaarista ja ihmisoikeustilannetta koskevat näkökantansa Afganistanin ja sen naapurimaiden asianomaisille ryhmittymille. Yhteisön erityisesti naisiin kohdistamista toimista todettakoon, että yhteisön kaikilla Afganistanissa toteutettavilla humanitaarisen avun hankkeilla, jotka ovat käynnissä maan kaikilla alueilla, tuetaan muita heikommassa asemassa olevia väestöryhmiä. Näihin väestöryhmiin kuuluvat naiset, leskiksi jääneet naiset mukaan luettuina, joihin kohdistetaan sekä erityishankkeita että nimenomaan naisille suunnattuja terveydenhuolto- ja työllisyyshankkeiden, erityisesti lääkintähankkeiden sekä ruokaa työstä- ja asuinsuojahankkeiden ja -ohjelmien toimia. On lisäksi tärkeää huomata, että Afganistanin naisten tilanne vaihtelee alueittain Taleban-liikkeen hallitsemilla alueilla. Paikalliset poliittiset ja heimotaustasta johtuvat johtamistavat sekä naisten oma määrätietoisuus voivat olla tärkeä tekijä naisten ja tyttöjen yhteiskunnallisten olojen parantamisessa. (1) EYVL L 21, 23.1.2001.